《追和苏子瞻游峡山寺韵》
宋代·吕定

山迥宝华阁，水绕金锁湾。
尘虑顿焉息，于兹开我颜。
疎钟日夕动，老僧林下还。
天风吹白云，悠悠满松关。
归猿有余悲，月明啸空山。
仙人自何来，翱翔八极间。
手把玉芙蓉，吟笑锵佩环。
歌罢忽飞去，千峰堆翠鬟。

作者简介：吕定，字仲安，新昌（今属浙江）人。由诚曾孙。孝宗朝以功迁从义郎，累官殿前都指挥使、龙虎上将军。《两宋名贤小集》卷三六五存《说剑集》一卷。明万历《新昌县志》卷一一有传。　吕定诗，以影印文渊阁《四库全书》本《两宋名贤小集》为底本，参校《宋诗钞补·仲安集钞》。